钦定古今图书集成/方舆汇编/职方典/第1466卷 > 《安宁云峰谪仙书院》黄祺
## 钦定古今图书集成/方舆汇编/职方典/第1466卷 > 《安宁云峰谪仙书院》黄祺

万卷楼成绿水前，玉堂人倚白云边。《草元》落笔三千
丈，风雨龙蛇动九天

二

海内知名已廿年，青山碧水两依然。诗成酒尽还为
别，云树江天起暮烟。

《府志》：周宣王时，西竺阿育王生三子，长福邦，次弘德，
次至德。王欲传位至德，恐众不服。王有神骥，纵之东
驰，曰：“获者主之。”乃先以辔私授至德三子，各率部众
追至滇池上。长子意马饮滇池，伺而邀之，不获。仲子
意马必至甸中，伺而邀之，亦不获。至德追至东山松
林中，以辔邀之，马见辔而就，遂获焉。王思滇远，恐不
得归，遣舅氏神明统兵以援。将归，《哀牢彝》，阻道不返。
既殁，福邦为碧鸡山神，弘德为岩头山神，至德为金
马山神。今安宁有龙马跳涧山并草溪井，龙马河即
其所经之地，石上蹄迹深尺许。

《通志》：“诸葛亮南征，尝抚琴，滇人有愿学者，乃著《琴经》
一卷，述琴之始末及弦十三徽之音意，于是滇人始
知琴。”

《隋书梁睿传》：“睿威振西川，彝獠归附，唯南宁酋帅爨
震恃远不宾，睿上疏曰：窃以远抚长驾，王者令图，易
俗移风，有国恒典。南宁州，汉世牂柯之地，近代已来，
分置兴古、云南、建宁、朱提四郡，户口殷众，金宝富饶，
二河有骏马明珠，益宁出盐井犀角。晋太始七年，以
益州旷远，分置宁州。至伪梁南宁州刺史徐文盛，被
湘东征赴荆州，属东夏尚阻，未遑远略，土民爨瓒，遂
窃据一方，国家遥授刺史，其子震相承至今，而震臣
礼多亏，贡赋不入，每年奉献，不过数十匹马。其处去
益，路止一千朱提，北境即与戎州接界。如闻彼人苦
其苛政，思被皇风。伏惟大丞相匡赞圣朝，宁济区宇，
绝后光前，方垂万代，辟土服远，今正”其时，幸因平蜀
士众，不烦重兴师旅，押獠既讫，即请略定南宁。自卢
戎已来，军粮须给，过此即于蛮彝征税，以供兵马。其
宁州、朱提、云南、西爨，并置总管州镇，计彼熟蛮租调，
足供城防仓储，一则以肃蛮彝，二则裨益军国。今谨
件南宁州郡县及事意，如别有大都督杜神敬，昔曾
使彼，具所谙练，今并送往。书未答，又请曰：“窃以柔远
能迩，著自前经，拓土开疆，王者所务。南宁州，汉代牂
柯之郡，其地沃壤，多是汉人，既饶宝物，又出名马。今
若往取，仍置州郡，一则远振威名，二则有益军国。其
处与交、广相接，路乃非遥。汉代开此，本为讨越之计，
伐陈之日，复是一机。以此商量，决谓须取。”高祖深纳
之，然以天下初定，恐民心不安，故未之许。后竟遣史
万岁讨平之，并因睿之策也。

《通志》：“元末保宁有韩氏女，年十七。明玉珍兵乱，惧为
所掠，乃冒男子混处民间。既而被掳，居戎伍中七年，
人无知者。后从玉珍攻云南，邂逅其叔父，赎之归蜀
人称韩贞女云。”

南蛮有毒槊无刄，状如朽铁，中人无血，立死，言从天
而下，入地丈馀，祭地方掘得之。

隆庆六年七月十三日，旧归化县白马勒村，有牧童
见田中水涌高丈许，雷声大震，惊告其主，往视之，田
悉成潭，有《金鲤》隐见其中，今饶灌溉之利。

《博物志》：云南郡出茶首，其音为蔡茂两头鹿也。以四
月中取其胎，可治蛇毒。永昌间有之。魏宏《南中志》曰：
“云南郡有点苍山，上有神鹿，一身两头，专食毒草，名
食毒鹿。”

《拾遗记》：魏明帝时，昆明国贡嗽金鸟。鸟出然州，形如
雀而色黄，羽毛柔密，常吐金屑如粟。此鸟畏寒，乃处
以辟寒台，宫中争以鸟吐之金饰钗佩。故宫人相嘲
曰：“不服辟寒金，那得圣人心。”

《太平御览》：“西南彝有异犀，三角，夜行如大炬火，照数
十步，或时解脱，则藏于深密之处，不欲令人见之。王
者贵其异，以为簪，能消除凶逆。”

郭义恭《广志》：“建宁郡，其气平，冬不极寒，夏不极暑，盛
夏如五月，盛冬如九月”，天下之异地，海内唯有此。按
《月令》记五气之中位宜在西南，如此岂当土行之方，
戊己之域乎？

《寰宇记》：滇池黄津江有大蛇，名曰“青葱”，好食人。又有
大蛇伺鹿过，盘绕而吞之，吞毕，复绕树，其骨角钻皮而出。蛇疮甚，殆死，瘥更吞之。

《通志》：“段素兴，宋庆历中嗣位。性好狎游，广营宫室。于
春登堤上多种黄花，名‘绕道金棱’。”“云泮”桥上多种白
花，名“萦城银棱。”每春月必挟妓载酒，自玉案、三泉愬
为九曲流觞，男女列坐，斗草簪花，以花盘髻上为饰。
金花中有素馨者，以素兴最爱，故名。又有花遇歌则
开，有草遇舞则动，素兴令歌者傍花，舞者傍草，后以
荒逸失国。

王质烂柯山，《九州要记》云：“在嶲州昆明县。”

云南府城西玉案山下有龙湫，其流隐山腹中，出达
于海源寺。所经两山之中，陆地数十亩，冬春土人植
麦牧牛羊其间，每至夏秋，或见异物，其水忽然不流，
顷刻瀑涨，出没山腰，滇池上数百里内皆大雨，涨消
而霁，土人呼为“龙荡水。”水荡则附近居民之家盆盎
皆满，此理之不可解者。

白发鱼旧传见滇池中，戴发无鳞，状如妇人，白而肥。
省城沙浪里有龙湫。相传龙昔出游，变形为人，委其
鳞甲于石间。有贾人憩石上，见甲胄一具如龙鳞，乃
服之。忽腥风起湫中，水族迎之而入。有顷，龙至，觅其
甲不得，走入水中。水族不能辨，相率拒之。贾遂为龙，
据其湫。乡人识之，呼为“货郎龙。”

“木煤”，出昆明山中，土人掘地数丈得之。状类梁柱榱
栋，或如大树，皆条理有文，烧之火焰，异于他煤。间有
于煤中得铜铁佛像及砧臼诸器者，质皆柔腐易化，
不知何代物也。

《府志》：诸葛亮入南中，从征者冬暮思归，乃各与一砖
枕曰：“卧枕”此即抵家。从之，果梦归，鸡鸣时觉，仍在军
中，不用命者终不能归。又尝用炊釜自随，不炊自熟，
以防不时之需。后人破视之，则釜底两层，上下有“水
火”二字。

《通志》：“元冯梦弼为云南宣。”司令吏，尝因公差抵一
站，日暮，站吏止行，问其故，闭目摇手不敢言，冯怒不
从。夜行至大溪，忽见一物如屋，乌剌赤，下马跽泣若
告诉状。呼问何物，亦闭目摇手不敢言。冯乃下马祝
之，其物转入溪中，腥风臭雾，触人口鼻。比曙，抵前站，
站吏惊曰：“今夜马判上岸麻线何以得过？”问马判何
物，曰：“蚂蝗精也。”后梦弼官至礼部尚书，方言官人曰
“麻线站”，吏之牧马者曰“乌剌赤。”

大德间，昆明池大蛟化美少年，淫妇女，居民苦之。有
赵伽罗，世精呵叱力教，尤通梵经，乡老请治之，伽罗
遣黑貌胡奴擒至，以水噀之，立见蛟形，因斩蛟。人问
胡奴为谁，曰：“大黑天神也。”后不知所往。

禄丰西隅有两山并峙，中通众流。元时有二石牛，一
北入黑龙潭，一西入河。每年雨水涨，两地辄有牛逐
水浮沉。土人仿佛见之，至今犹然。

昔有一人牧牛于晋宁海边，牛夜入水恋草，忽鸡鸣，
尽化为石。今石在水，俨若牛形，因以名乡。

明太祖方有睿谟，尚未发，衢童即谣于道。穷究之，云
“有老人泄其事于童子，盖后湖土地也。”上怒，谪云南，
凭于昆明进耳山寺中人往祈梦，奇验不可殚述，比
于闽之九鲤。

禄丰星宿河，流经民居。洪武间，有陈巡检者，挈家之
任，道过河上。其妇偶出，竟不归，疑坠水矣。任满，复过
其地，请羽士刘可成荐之。可成投牒水府，水忽泛溢，
妇援岸而出，既会，云“为绿衣判官所摄”，语毕复死。羽
士以法祛除之，其祟乃已。

省城丽谯之钟，其声洪远。相传初铸时，有异人董其
治，既成辞去，戒曰：“俟我行百里乃叩，当闻百里。”甫行
二十里遂叩，今声止此耳。又一日，叩钟无声。有羽士
云：“钟神入于滇池。”未几，池上人来言，每夜钟鸣池中，
乃命羽士以符箓摄之，鸣如故。今其下范铜为神，恒
以铁索系之，盖当时所厌胜也。

观音山村民杨姓者，业陶瓦。每见窑侧有白鸡白象，
掘之丈许，得二釜相合，中有金牛二，棋局一，置牛于
仓上，明晨视之，隐隐有犁形。其谷昼取之，夜复溢。棋
局精光射目，黑夜著之亦明。家遂巨富，后为大盗劫
去。

嘉靖二十七年，昆阳训导任钺家有蚕生子，布成“不
仁水火，拜告天地”八字，次夜，又布成“一州之大，可不
慎之”八字字样清明。是年滇池水溢，荡柝民居，
昆明梁王墓甚多，皆元王子也。相传嘉靖间，板桥之
北一村民每夜见墓有光，疑为宝，掘之无物，惟一剑
置破匣中，民取归，夜光烛天。四邻谓火发，趋救之，至
则寂然。民疑剑为怪，恐发冢事露，遂裹剑藏山麓小
池。剑得水如生物，渐透土入山坎，遂成巨津。其洞深
杳，探之隐隐有声，人不敢入